Digerne ved både Sebbersund og Valsted ved Limfjorden vest for Aalborg blev i går aftes gennembrudt. Vandet steg og en 85-årig borger måtte evakueres.

En 85-årig mand fra Sebbersund blev i går aftes evakueret, fordi vandet steg så voldsomt, at han til sidst ikke kunne være i sit hus. Manden var KOL-patient og blev sendt til aflastning på et plejehjem i Aalborg. Beboerne i ti andre huse ved Sebbersund og Valsted måtte også klare sig uden strøm. Beredskabet fra Nibe Aalborg og Thisted blev tilkaldt for at prøve at få styr på vandet. I alt op til 70 mand kæmpede med vandmasserne, oplyser beredskabsinspektør Peter Reinau fra Aalborg. Sække i massevis blev fyldt og pumper rekvireret. Beredskavet har nu fået pumpet så meget vand væk, at vandstanden er begyndt at falde.